ડૉ. લેઉઆને વાત કરી. ત્યારે તેઓને મારી જ સોસાયટીમાં રહેતા અને માઉન્ટ એવરેસ્ટ સર કરવાની ઇચ્છા ધરાવનાર એક યુવકને મળાવ્યો, પરંતુ ત્યારે મને ખબર પડી કે, માઉન્ટ એવરેસ્ટ સર કરવું હોય તો બે કે ત્રણ લાખ નહીં, ૬૦ લાખ ખર્ચવા પડે. મારા માટે આટલા રૂપિયા ભેગા કરવા અશક્ય હતું. છતાં મેં મારા પ્રયત્નો ચાલુ જ રાખ્યા. એ યુવાનમિત્રએ મને ૨૦૦૮માં એવરેસ્ટ ફતેહ કરનાર આઈપીએસ ઑફિસર અતુલ કલવાલકર લિખિત ‘થિક એવરેસ્ટ’ પુસ્તક વાંચવાની સલાહ આપી. બરોબર એ જ સમયે મારે લેહ-લદ્દાખમાં ટ્રેકિંગની તાલીમ લેવા જવાનું હતું. ઘરેથી નીકળ્યો ત્યારથી પુસ્તક હાથમાં લઈ વાંચવાનું શરૂ કર્યું. લેહ-લદ્દાખ પહોંચ્યો ત્યા સુધીમાં આખું પુસ્તક વાંચી લીધું. પુસ્તકનું છેલ્લું પાનું પૂરું થતાં મે દૃઢ નિર્ણય લઈ લીધો હતો. ગમે તે થાય હું એવરેસ્ટ જઈ જ રહ્યો છું.